ΚΕΦΑΛΑΙΟ Δ`: ΔΙΑΣΚΕΨΗ ΤΩΝ ΠΡΟΕΔΡΩΝ

Σύνθεση-σύγκληση

Άρθρο 13

 "1. Η Διάσκεψη των Προέδρων αποτελείται από τον Πρόεδρο και τους διατελέσαντες Προέδρους της Βουλής, εφόσον έχουν εκλεγεί Βουλευτές, τους Αντιπροέδρους της Βουλής, τους Προέδρους των διαρκών επιτροπών, τον Πρόεδρο της επιτροπής θεσμών και διαφάνειας, "τον Πρόεδρο της Επιτροπής Οικονομικών της Βουλής", «τον Πρόεδρο της Επιτροπής Βιβλιοθήκης της Βουλής», «τον Πρόεδρο της Ειδικής Μόνιμης Επιτροπής Έρευνας και Τεχνολογίας», τους Προέδρους των κοινοβουλευτικών Ομάδων και έναν ανεξάρτητο Βουλευτή, ως εκπρόσωπο των ανεξαρτήτων, εφόσον ο αριθμός αυτών είναι τουλάχιστον πέντε (5).

Πρόεδρος της Διάσκεψης των Προέδρων είναι ο Πρόεδρος της Βουλής, τον οποίο αναπληρώνει ένας από τους Αντιπροέδρους κατά την τάξη της εκλογής τους. κατά τη διάρκεια της λειτουργίας του Τμήματος διακοπής των εργασιών της Βουλής στη Διάσκεψη των Προέδρων συμμετέχουν, αντί των ανωτέρω Προέδρων των διαρκών επιτροπών, οι Πρόεδροι των διαρκών επιτροπών της θερινής περιόδου της αντίστοιχης σύνθεσης του Τμήματος διακοπής".

\*\*\* Η παρ.1 αναδιατυπώθηκε ως άνω με την παρ.1 άρθρ.1 της από 3-7-1996 Αποφ.Ολομ.Βουλής (ΦΕΚ Α 151/8-7-1996) , η δε μέσα σε « » φράση αυτής προστέθηκε με το άρθρο 1 της με αριθμ.231/108/2017 Αποφ.Ολομ.Βουλής (ΦΕΚ Α 3/20.1.2017).

\*\*\*Η φράση «τον Πρόεδρο της Επιτροπής Βιβλιοθήκης της Βουλής» προστέθηκε με το άρθρο 1 της αποφ. της Ολομ. της Βουλής υπ΄αριθμ. Πρωτ. 14520 και Διεκπ. 8314/2019, ΦΕΚ Α` 140/04.09.2019

\*\*\* Η φράση «,τον Πρόεδρο της Ειδικής Μόνιμης Επιτροπής Έρευνας και Τεχνολογίας» της παρ. 1 προστέθηκε με το άρθρο 1 της με αριθμ. 10826/7268/2023 Αποφ.Ολομ.Βουλής, ΦΕΚ A` 148/08.09.2023.

"2. Ο ανεξάρτητος Βουλευτής και ο αναπληρωτής του ορίζονται στην αρχή κάθε τακτικής συνόδου με κοινή ενυπόγραφη δήλωση των ανεξαρτήτων, η οποία υποβάλλεται στο Προεδρείο της Βουλής εντός τριών (3) ημερών από την έγγραφη πρόσκλησή τους προς τούτο. Αν οι ανεξάρτητοι δεν ορίσουν τον κοινό εκπρόσωπό τους ή τον αναπληρωτή του, ορίζεται αυτός τον οποίο πρότειναν οι περισσότεροι από όσους ανεξαρτήτους υπέβαλαν ατομική ή κοινή ενυπόγραφη δήλωση και αν δεν προταθεί κανείς ή προταθούν δύο ή περισσότεροι με τον αυτό αριθμό προτάσεων, ενεργείται κλήρωση και μετέχει στις συνεδριάσεις της Διάσκεψης των Προέδρων ο ανεξάρτητος Βουλευτής ή ο αναπληρωτής του, που ευνοήθηκε από τον κλήρο."

 3. Τα μέλη της Διάσκεψης των Προέδρων αναπληρώνονται από τους νόμιμους αναπληρωτές τους. Οι Πρόεδροι των Κοινοβουλευτικών Ομάδων μπορούν να αναπληρωθούν από τους κατά το άρθρο 17 παρ. 2 αναπληρωτές τους.

 "4. Η Διάσκεψη των Προέδρων συγκαλείται σε τακτική συνεδρίαση από τον Πρόεδρό της κάθε "εβδομάδα" και σε έκτακτη συνεδρίαση όταν κρίνεται τούτο αναγκαίο". Η συγκεκριμένη ημέρα και ώρα της συνεδρίασης γνωστοποιείται στην Κυβέρνηση, που μπορεί να εκπροσωπηθεί από μέλος της.

\*\*\* Το εδάφιο α` παρ.4 αναδιατυπώθηκε ως άνω με την παρ.1 άρθρ.1 της από 3-7-1996 Αποφ.Ολομ.Βουλής (ΦΕΚ Α 151/8-7-1996).

 "5. Οι αποφάσεις της Διάσκεψης των Προέδρων λαμβάνονται με απόλυτη πλειοψηφία των παρόντων μελών της, εκτός αν ορίζεται διαφορετικά από άλλες διατάξεις του Συντάγματος, του Κανονισμού ή νόμου, που έχει δημοσιευθεί πριν από την έναρξη εφαρμογής του παρόντος Κανονισμού. Σε περίπτωση ισοψηφίας υπερισχύει η ψήφος του Προέδρου."

 «6. Για όσα μέλη της Διάσκεψης της Πρόεδρων δεν προβλέπεται αναπληρωτής, εφαρμόζεται αναλόγως το άρθρο 70Α του Κανονισμού, με εξαίρεση τις περιπτώσεις κατά τις οποίες λαμβάνεται απόφαση ή εκφράζεται γνώμη μετά από ακρόαση προσώπων στην οποία δεν έχει παραστεί ο Βουλευτής που κάνει χρήση της επιστολική ψήφου».

\*\*\* Η παρ.6 προστέθηκε με το άρθρο 56 της αποφ.Ολομ.Βουλής 9478/6450/2016, ΦΕΚ Α 122/30.6.2016.

 \*\*\* Το άρθρο 13 τροποποιήθηκε ως άνω με την παρ.1 άρθρ.2 της 6483/2001 αποφ. Ολομ. Βουλής,ΦΕΚ Α 284/18.12.2001.

Αρμοδιότητες

Άρθρο 14

 Η Διάσκεψη των Προέδρων: α) εξετάζει την ημερήσια διάταξη της επόμενης εβδομάδας ή των επόμενων εβδομάδων με σκοπό την καλύτερη οργάνωση των εργασιών της Βουλής. β) καθορίζει τη διαδικασία και τη διάρκεια συζήτησης των σχεδίων ή προτάσεων νόμων στην Ολομέλεια της Βουλής και στο Τμήμα διακοπής των εργασιών της Βουλής, καθώς και τη συνολική διάρκεια των γενικών συζητήσεων μέσα στο πλαίσιο των συνεδριάσεων της ημερήσιας διάταξης, λαμβάνοντας υπόψη την εισήγηση της αρμόδιας Κοινοβουλευτικής Επιτροπής. γ) αποφασίζει για τη διεξαγωγή οργανωμένης συζήτησης πάνω σε οποιοδήποτε θέμα νομοθετικού έργου ή κοινοβουλευτικού ελέγχου σύμφωνα με το άρθρο 107 του Κανονισμού της Βουλής. δ) επιλέγει με εισήγηση του Προέδρου της Βουλής «με πλειοψηφία των 3/5 των μελών της» άλλως με πλειοψηφία των 4/5 των μελών της, τα μέλη των κατά το άρθρο 101 Α του Συντάγματος Ανεξάρτητων Αρχών "και μπορεί σε όσες περιπτώσεις το προβλέπει ο νόμος να ανακαλεί την επιλογή και να αποφασίζει την αντικατάσταση μέλους ή του συνόλου των μελών ανεξάρτητης αρχής, με την ίδια πλειοψηφία ή να αποφασίζει την έκπτωσή τους συνεπεία τελεσίδικης καταδίκης για τις αναφερόμενες στο άρθρο 3 παρ. 4 του ν. 3051/2002 πράξεις ή την αποδοχή της παραίτησής τους."

\*\*\* Το τελευταίο εδάφιο του στοιχείου δ΄ προστέθηκε από την παρ.1 άρθρ.1 της Απόφ.Ολομ.Βουλής υπ΄αρ.6573/4060/2003 (ΦΕΚ Α΄ 161/26.6.2003) η δε φράση «ομοφώνως, άλλως με πλειοψηφία των 4/5 των μελών της» αντικαταστάθηκε από τη φράση «με πλειοψηφία των 3/5 των μελών της», ως άνω με το άρθρο 1 της με αριθμ. 5131/3607/2020 Αποφ. Ολομ. Βουλ. ΦΕΚ Α 81/10.4.2020.

"ε) επιλέγει, κατόπιν της διαδικασίας του άρθρου 12 παρ. 1 (αα) του ν. 3832/2010, ομοφώνως, άλλως με πλειοψηφία των 4/5 των μελών της, τον πρόεδρο, τον αντιπρόεδρο και δύο μέλη της Ελληνικής Στατιστικής Αρχής και μπορεί κατά το νόμο να αποφασίζει την αντικατάσταση ενός ή όλων των ανωτέρω μελών της αρχής ή να αποφασίζει την έκπτωση τους συνεπεία τελεσίδικης καταδίκης για τις αναφερόμενες στο άρθρο 3 παρ. 4 του ν. 3051/2002 πράξεις".

 "στ) εκφράζει γνώμη, σύμφωνα με το ν. 3841/2010 και μετά από ακρόαση των υποψηφίων, ομοφώνως, άλλως με πλειοψηφία τουλάχιστον των 4/5 των μελών της, για την επιλογή του Προέδρου και των Αντιπροέδρων του Συμβουλίου της Επικρατείας, του Προέδρου, του Εισαγγελέα και των Αντιπροέδρων του Αρείου Πάγου, του Προέδρου, του Γενικού Επιτρόπου και των Αντιπροέδρων του Ελεγκτικού Συνεδρίου καθώς και του Γενικού Επιτρόπου των Διοικητικών Δικαστηρίων".

\*\*\* Οι άνω νέες περ.ε` και στ΄προστέθηκαν και οι λοιπές περ. αναριθμήθηκαν σε (ζ) και (η) με την παρ.1 άρθρου 1 της 5381/3756 (ΦΕΚ Α 57/20.4.2010) Αποφ.Προεδρ.Βουλ.

(ζ) ε) καλεί, όταν το κρίνει αναγκαίο, οποιαδήποτε ανεξάρτητη αρχή για θέματα σχετικά με την κατά το Σύνταγμα εκπλήρωση της αποστολής της "και, σχετικά με την Ελληνική Στατιστική Αρχή, για την κατά το νόμο αποστολή της", και υποβάλλει, όταν επίσης το κρίνει αναγκαίο, σχετικές εκθέσεις και προτάσεις στην Ολομέλεια της Βουλής.

\*\*\* Η εντός " " φράση της περ.ζ προστέθηκε με την παρ.2 άρθρου 1 της 5381/3756 (ΦΕΚ Α 57/20.4.2010) Αποφ.Προεδρ.Βουλ.

(η) στ) αποφασίζει, προτείνει ή διατυπώνει γνώμη ή αναθέτει το έργο τούτο σε άλλο όργανο, επιτροπή ή υποεπιτροπή της Βουλής για όσα θέματα προβλέπεται σχετική αρμοδιότητα της Βουλής ή οργάνου της ρητά από το Σύνταγμα, τον Κανονισμό ή νόμο " [που έχει δημοσιευθεί πριν από την έναρξη εφαρμογής του παρόντος Κανονισμού].

\*\*\*Η εντός [ ] φράση στο τέλος του στοιχείου στ΄ διαγράφηκε από την παρ.2 άρθρου 1 της Απόφ.Ολομέλειας της Βουλής υπ΄αρ.6573/4060/2003 (ΦΕΚ Α΄ 161/26.6.2003).

«Σε περίπτωση κατά την οποία νόμος προβλέπει αρμοδιότητα επιτροπής της Βουλής όσον αφορά την ακρόαση προσώπων για διατύπωση γνώμης της, η Διάσκεψη των Προέδρων ορίζει, υπό την επιφύλαξη των ρητών σχετικών ρυθμίσεων του Κανονισμού της Βουλής, την αρμόδια προς τούτο επιτροπή, την ακολουθητέα διαδικασία και κάθε άλλη σχετική λεπτομέρεια.».

\*\*\* Το τελευταίο εδάφιο προστέθηκε με το άρθρο 5 της αποφ.Ολομ.Βουλης 8130/5041/2017,ΦΕΚ Α 92/26.6.2017.

«θ) αποφασίζει, κατόπιν ενημέρωσής της από τις αρμόδιες προς τούτο εθνικές αρχές, καθόσον αφορά τη λειτουργία της Βουλής, και ιδίως τις συνεδριάσεις των οργάνων της και τις συνθήκες εργασίας του προσωπικού της, ως προς τη λήψη των αναγκαίων μέτρων που αφορούν στην προστασία της δημόσιας υγείας σε καταστάσεις ανάγκης, ιδίως δε σε περιπτώσεις επιδημίας ή πανδημίας. Προς τον σκοπό αυτόν, δύναται να απευθύνεται προς επικουρία στη Γενική Γραμματεία Πολιτικής Προστασίας, ειδικά δε ως προς τα μέτρα πρόληψης και αντιμετώπισης του κινδύνου.»

\*\*\* Το στοιχείο θ` προστέθηκε με το άρθρο 15 παρ.1 της με αριθμ.11118/7594/2020 αποφ.Ολομ. Βουλής, ΦΕΚ Α 187/1.10.2020.

\*\*\* Το άρθρο 14 αντικαταστάθηκε ως άνω με την παρ.2 άρθρ.2 της 6483/2001 αποφ.Ολομ.Βουλής,ΦΕΚ Α 284/18.12.2001